Onsdag morgen vil mange nordjyder igen vågne op til frisk sne. Men selv om det har været en kold nat i Nordjylland, så er det sønderjyderne, der har haft de koldeste temperaturer. Her melder DMI om, at temperaturerne natten igennem har ligget på mellem 10 og 12 minusgrader, hvor de i Nordjylland har ligget på mellem to og otte graders frost. Og det klassiske vintervejr fortsætter med frost, sne og nogle få solstråler. I Nordjylland melder DMI om, at det onsdag formiddag kommer enkelte snebyger, men der kommer også stedvis sol. Der vil også være snefygning. Temperaturerne kommer til at ligge mellem 1 og 5 graders frost. - Det bliver en rigtig vinterdag. Resten af dagen vil der komme snebyger på Sjælland og i Nordjylland og sidst på eftermiddagen venter vi, at det sydvestlige Danmark rammes af ret kraftige snebyger, som trækker ind fra Nordsøen, siger Jørn Thomsen. Og frosten har overtaget i øjeblikket. Natten til torsdag vil visse steder af landet igen opleve minusgrader på ned til 10, også her i Nordjylland.

Opsummering:
Mange nordjyder vågner onsdag morgen igen op til nyfalden sne. Og frosten fortsætter.